CELEX: 62020TN0484
Language: bg
Date: 2020-08-03 00:00:00
Title: Дело T-484/20: Жалба, подадена на 3 август 2020 г. — SATSE/Комисия

14.9.2020   
            
            
               BG
            
            
               Официален вестник на Европейския съюз
            
            
               C 304/25
            
         
      Жалба, подадена на 3 август 2020 г. — SATSE/Комисия
      (Дело T-484/20)
      (2020/C 304/29)
      Език на производството: испански
      
         Страни
      
      
         Жалбоподател: Sindicato de Enfermería (SATSE) (Мадрид, Испания) (представител: M. Sesmero González, abogada)
      
         Ответник: Европейска комисия
      
         Искания
      
      
                  —
               
               
                  Жалбоподателят моли Общия съд да отмени Директива (ЕС) 2020/739 на Комисията от 3 юни 2020 година за изменение на приложение III към Директива 2000/54/ЕО на Европейския парламент и на Съвета във връзка с включването на SARS-CoV-2 в списъка на биологичните агенти, за които е известно, че заразяват хората, и за изменение на Директива (ЕС) 2019/1833 на Комисията, публикувана в 
                        Официален вестник на Европейския съюз от 4 юни 2020 г. (L 175, стр. 11—14).
               
            
         Основания и основни доводи
      
      Жалбоподателят изтъква две основания в подкрепа на жалбата.
      
                  1.
               
               
                  Първото основание е нарушение на членове 2 и 18 от Директива 2000/54/ЕО и на приложение III към нея.
                  
                              —
                           
                           
                              В това отношение се посочва, че не е налице ефикасно лечение или профилактика срещу биологичния агент SARS-CoV-2, като се изтъква и обстоятелството, че става въпрос за вирус, който е много заразен и мутира и следователно е налице голяма вероятност да се разпространи сред колектива, а освен това се отбелязва, че коронавирусът SARA-CoV-2 причинява патологии и тежки симптоми, които могат да доведат до тежки заболявания при човека, съставляващи сериозна опасност за работещите.
                           
                        
            
                  2.
               
               
                  Второто основание е съществено процесуално нарушение поради липса на мотиви за класифицирането на биологичния агент SARA-CoV-2 в група 3.
                  
                              —
                           
                           
                              В това отношение се твърди, че макар Комисията да признава липсата на ваксина и на ефективно лечение и въпреки разпоредбите на член 2 от Директива 2000/54/ЕО, SARA-CoV-2 е класифициран в рискова група 3 вместо в рискова група 4.